รมว.อุตสาหกรรม สั่งการด่วนตั้งคณะทำงานฯจัดการมลพิษ ฝุ่นละอองจากโรงงาน มอบหมายอุตสาหกรรมจังหวัดทั่วประเทศลงพื้นที่ กำกับ ดูแลสถานประกอบการเสี่ยง
รมว.อุตสาหกรรม สั่งการด่วนตั้งคณะทำงานฯจัดการมลพิษ ฝุ่นละอองจากโรงงาน มอบหมายอุตสาหกรรมจังหวัดทั่วประเทศลงพื้นที่ กำกับ ดูแลสถานประกอบการเสี่ยง หากพบความผิดดำเนินการทางกฎหมายอย่างเด็ดขาดนายพสุ โลหารชุน ปลัดกระทรวงอุตสาหกรรม เปิดเผยว่า จากสถานการณ์คุณภาพอากาศในหลายพื้นที่ประเทศไทย ที่พบฝุ่นละอองอยู่ในระดับเริ่มมีผลกระทบต่อสุขภาพ และสาเหตุของฝุ่นละอองดังกล่าว สามารถเกิดจากการเผาไหม้ทั้งยานพาหนะ การเผาวัสดุการเกษตร ไฟป่า รวมทั้งจากกระบวนการอุตสาหกรรมได้ รัฐมนตรีว่าการกระทรวงอุตสาหกรรม สั่งการให้หน่วยงานสังกัด รวมทั้งอุตสาหกรรมจังหวัดทั่วประเทศ เร่งกำชับผู้ประกอบกิจการอุตสาหกรรมที่อยู่ในความรับผิดชอบ กำหนดมาตรการและปรับปรุงกระบวนการทำงานเพื่อป้องกันมิให้เกิดหรือลดปัญหาฝุ่นละออง ที่มีสาเหตุจากกระบวนการอุตสาหกรรม รวมทั้งให้ทำการสำรวจการประกอบกิจการอุตสาหกรรมที่มีความเสี่ยงอันอาจเป็นสาเหตุให้เกิดปัญหาดังกล่าวและเข้าตรวจสอบกำกับดูแลอย่างใกล้ชิด เพื่อสนับสนุนการแก้ไขปัญหาของภาครัฐอย่างมีประสิทธิภาพ และรายงานผลการดำเนินการต่อไปเบื้องต้นเพื่อเป็นการป้องกันและแก้ไขปัญหาดังกล่าว กระทรวงอุตสาหกรรมได้ดำเนินการตั้งคณะทำงานวางแผนติดตามจัดการมลพิษ ฝุ่นละอองจากโรงงาน โดยมีปลัดกระทรวงอุตสาหกรรม เป็นประธาน การสั่งการให้เจ้าหน้าที่อุตสาหกรรมจังหวัดทั่วประเทศ ตรวจกำกับดูแลโรงงานที่มีความเสี่ยงปล่อยฝุ่นละอองทั่วประเทศ โดยเฉพาะโรงงานที่ก่อให้เกิดฝุ่นละออง เช่น โรงงานที่มีหม้อไอน้ำโดยใช้เชื้อเพลิงแข็งเป็นเชื้อเพลิง ที่มีและใช้อยู่ภายในโรงงานทั่วประเทศ 14,000 กว่าลูก และโรงงานที่กระบวนการผลิตก่อให้เกิดฝุ่นในปริมาณมาก เช่น โรงโม่หิน และหากตรวจพบ การดำเนินกิจการมีการปล่อยมลพิษทางอากาศเกินกว่าที่กฎหมายกำหนด จะดำเนินคดีอย่างเด็ดขาดต่อไป  มอบหมายให้ศูนย์วิจัยและเตือนภัยมลพิษโรงงาน ของกรมโรงงานอุตสาหกรรมทั่วประเทศทำงานควบคู่กับสำนักงานอุตสาหกรรมจังหวัดทั่วประเทศ โดยทำการตรวจสอบวิเคราะห์และรายงานผลมลพิษทางอากาศ ของโรงงานที่มีการประกอบกิจการที่มีความเสี่ยงสูงทางด้านมลพิษทางอากาศ ในทุกๆ วัน จนกว่าสถานการณ์จะคลี่คลาย